กลุ่มรับเหมารอต่อไป! รฟท. เลื่อนประกาศผู้ผ่านคุณสมบัติประมูลรถไฟทางคู่
กลุ่มรับเหมารอต่อไป! รฟท. เลื่อนประกาศผู้ผ่านคุณสมบัติประมูลรถไฟทางคู่เส้นทางฉะเชิงเทรา-คลองสิบเก้า-แก่งคอย ทั้งสัญญาที่ 1 และสัญญาที่ 2 ไปเป็น 9 พ.ย.58
27 ต.ค. 2558

แหล่งข่าวจากการรถไฟแห่งประเทศไทย (รฟท.) เปิดเผยว่า รฟท.ได้เลื่อนการประกาศผู้ผ่านคุณสมบัติโครงการก่อสร้างรถไฟทางคู่ เส้นทางฉะเชิงเทรา-คลองสิบเก้า-แก่งคอย ทั้งสัญญาที่ 1 และสัญญาที่ 2 ไปเป็นวันที่ 9 พ.ย.นี้ ซึ่งจะส่งผลให้ขั้นตอนการเสนอราคาทางอิเล็กทรอนิกส์ (e-Auction) ในวันที่ 5 พ.ย.58 ต้องเลื่อนออกไปด้วย โดยอาจจะเป็นเดือนธ.ค.นี้ แต่ยังต้องรอกำหนดวันที่ชัดเจนอีกครั้ง
ทั้งนี้ สัญญาที่ 1 งานก่อสร้างทางรถไฟทางคู่ช่วงฉะเชิงเทรา-คลองสิบเก้า-วิหารแดง และช่วงบุใหญ่-แก่งคอย พร้อมทางคู่เลี่ยงเมือง (Chord Lines) 3 แห่ง มูลค่า 9,926.288 ล้านบาท  มีเอกชนยื่นจำนวน 6 ราย ได้แก่ บริษัท ซิโน-ไทย เอ็นจิเนียริ่ง คอนสตรัคชั่น จำกัด (มหาชน) หรือ STEC บริษัท อิตาเลียนไทย ดีเวล็อปเม้นท์ จำกัด (มหาชน) หรือ ITD กิจการร่วมค้าทีซีจอยแวนเจอร์  บริษัท เอ.เอส.แอสโซซิเอท เอ็นจิเนียริ่ง (1964) บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ  และ กิจการร่วมค้า ซีเคซีเอช (บริษัท ช.การช่าง จำกัด (มหาชน) หรือ CK ร่วมกับบริษัท ช.ทวีก่อสร้าง จำกัด) 
ส่วนสัญญาที่ 2 งานก่อสร้างทางรถไฟทางคู่ ช่วงวิหารแดง-บุใหญ่ พร้อมอุโมงค์รถไฟ มูลค่า 598.602 ล้านบาท มีจำนวนเอกชนเข้ายื่น 4 ราย ได้แก่ บริษัท อิตาเลียนไทย ดีเวล็อปเม้นท์ จำกัด (มหาชน) หรือ ITD กิจการร่วมค้าทีซี จอยเวนเจอร์ บริษัท ไร้ท์ทันเน็ลลิ่ง จำกัด และ บริษัท เนาวรัตน์พัฒนาการ จำกัด (มหาชน) หรือ NWR